钦定古今图书集成/理学汇编/文学典/第006卷 > 容斋续笔 > 《列子书事》
## 钦定古今图书集成/理学汇编/文学典/第006卷 > 容斋续笔 > 《列子书事》

《列子》书事，简劲宏妙，多出《庄子》之右。其言惠盎见宋
康王，王曰：“寡人之所说者，勇有力也。客将何以教寡人？”盎曰：“臣有道于此，使人虽勇，刺之不入；虽有力，击
之弗中。”王曰：“善，此寡人之所欲闻也。”盎曰：“夫刺之不
入，击之不中，此犹辱也。臣有道于此，使人虽有勇，弗
敢刺；虽有力，弗敢击。夫弗敢，非无其志也，臣有道于
此，使人本无其志也。夫无其志也，未有爱利之心也；
臣有道于此，使天下丈夫女子莫不驩然皆欲爱利
之，此其贤于勇有力也，四累之上也。”观此一段语，宛
转四反，非数百言曲而畅之不能了，而洁净粹白如
此，后人笔力，渠复可到耶？“三不欺”之义，正与此合。“不
入不中”者，不能欺也；“弗敢刺击”者，不敢欺也。“无其志
者，不忍欺也。”魏文帝论三者优劣。斯言足以蔽之。